ไฟแนนซ์ทูเดย์
เดอะโต้ง &#8220;กิตติรัตน์ ณ ระนอง&#8221; รองนายกรัฐมนตรีและ รมว.พาณิชย์
12 ส.ค. 2554

เดอะโต้ง “กิตติรัตน์ ณ ระนอง” รองนายกรัฐมนตรีและ รมว.พาณิชย์ 
เพิ่งจะรับตำแหน่งหมาดๆ แต่ต้องขอบอกว่าเครื่องร้อนตามนิสัยผู้บริหารหนุ่ม เตรียมลุยงานด่วนตลอดช่วงวันหยุดยาว หลังได้รับมอบหมายให้เป็นแกนนำร่วมกับ ยงยุทธ วิชัยดิษฐ รองนายกรัฐมนตรีและ รมว.มหาดไทย ในการร่างนโยบายเพื่อแถลงต่อสภา ซึ่งคาดว่าน่าจะแถลงได้ภายในสัปดาห์หน้า




ในวันจันทร์ที่ 15 ส.ค.นี้ รัฐมนตรีใหม่ เช่น ธีระชัย ภูวนาถนรานุบาล รมว.คลัง จะควง 2 รมช.คลัง วิรุฬ เตชะไพบูลย์ และบุญทรง เตริยาภิรมย์ เข้ากระทรวงก่อนเวลา 09.00 น. และจะรับดอกไม้เพื่อแสดงความยินดี พร้อมมอบนโยบายให้ข้าราชการกระทรวงการคลังก่อน ซึ่งได้เลื่อนการทำพิธีบวงสรวงสิ่งศักดิ์สิทธิ์ประจำกระทรวงการคลังออกไปเป็นเวลา 12.00 น. หรือเที่ยงตรงเป๊ะ ส่วนการทำงานจะ “เที่ยงธรรม” เหมือนชื่อฤกษ์หรือไม่ อันนี้ต้องรอพิสูจน์ผลงานกันต่อไป 
สื่อกำลังจับตาว่าบรรดารัฐมนตรีใหม่และลิ่วล้อของแต่ละกระทรวงจะของบปรับแต่งห้องพักเพื่อปรับฮวงจุ้ยกันเป็นเงินเท่าไร รวมถึงอุปกรณ์สื่อสารไฮเทคที่ดูจะเป็นธรรมเนียมไปแล้วว่าจะต้องใช้ไอโฟน 4 เป็นเหมือนของแจกประจำตัว 
ยกตัวอย่างบางกระทรวงที่อยู่แถวสนามหลวง ในสมัยรัฐบาลก่อนขนาดไม่เทียบชั้นถึงขั้นรัฐมนตรี แต่ได้ข่าวว่ามีงบจัดซื้อมือถือไอโฟน 4 ไปใช้เกลื่อน ซึ่งบางคนใช้ไม่เป็นก็ยกให้ลูกหลานเอาไปใช้แทน และมีบางกระทรวงที่หมดวาระแล้ว แต่เจ้าตัวยังไม่ยอมคืนของหลวง ปล่อยให้หลวงต้องเอาเงินภาษีประชาชนตั้งงบผ่อนค่าโทรศัพท์ แถมค่าบริการอีกปีหนึ่งๆ เป็นเงินไม่น้อยทีเดียว 
ยามนี้สื่อต้องแอดเฟรนด์ในเฟซบุ๊กกับ รมว.คลังคนใหม่ และ รมว.คลังเงากันจ้าละหวั่น เพราะท่านทั้งสองเล่นไม่ยอมพูดกับสื่อ แต่ใช้วิธีแถลงผ่านเฟซบุ๊กชี้แจงประชาชนแทน ใครไม่อ่านตกข่าวกันง่ายๆ เลยเชียว